ai4bharat/Pralekha huggingface dataset:
தொழிலாளர் மற்றும் வேலைவாய்ப்பு அமைச்சகம்
ஊழியர் வருங்கால வைப்பு நிதி நிறுவனம் 2022-23 நிதியாண்டில் 1.39 கோடி நிகர உறுப்பினர்களைச் சேர்த்துள்ளது
2023 மே 20-ம் தேதியன்று வெளியிடப்பட்ட ஊழியர் வருங்கால வைப்பு நிதி நிறுவனத்தின் தற்காலிக ஊதியத் தரவின்படி, 2023 மார்ச் மாதத்தில் 13.40 லட்சம் நிகர உறுப்பினர்களைச் சேர்த்துள்ளது என்பது தெரிய வந்துள்ளது. மொத்த நிதியாண்டில் 1.39 கோடி உறுப்பினர்கள் சேர்ந்துள்ளனர். முந்தைய நிதியாண்டான 2021-22 உடன் ஒப்பிடும்போது 13.22% உறுப்பினர்கள் புதிதாக சேர்ந்துள்ளனர்.
மார்ச் மாதத்தில் சேர்க்கப்பட்ட 13.40 லட்சம் உறுப்பினர்களில், சுமார் 7.58 லட்சம் புதிய உறுப்பினர்கள் முதல் முறையாக ஊழியர் வருங்கால வைப்பு நிதியில் இணைந்துள்ளனர். புதிதாக இணைந்த உறுப்பினர்களில், 2.35 லட்சம் உறுப்பினர்கள் 18-21 வயதுக்குட்பட்டவர்கள். 1.94 லட்சம் உறுப்பினர்கள் 22-25 வயதுடையவர்கள். பதிவு செய்யப்பட்டுள்ளனர். புதிதாக சேர்க்கப்பட்ட உறுப்பினர்களில் 18-25 வயதுடையவர்கள் 56.60% ஆவர்.
பாலின வாரியான ஊதியத் தரவுகள்படி, 2023 மார்ச் மாதத்தில் 2.57 லட்சம் பெண் உறுப்பினர்களின் சேர்ந்துள்ளனர். இது மார்ச் மாதத்திற்கான மொத்த உறுப்பினர்களில் 19.21% ஆகும். இதில் 1.91 லட்சம் பெண் உறுப்பினர்கள் புதிதாக இணைந்துள்ளனர். இது புதிதாக இணைந்தவர்களில் 25.16% கூடுதலாகும்.
நிகர உறுப்பினர் சேர்க்கையின் அடிப்படையில், மகாராஷ்டிரா, தமிழ்நாடு, கர்நாடகா, ஹரியானா மற்றும் குஜராத் ஆகிய 5 மாநிலங்கள் முன்னிலையில் உள்ளன. மொத்த உறுப்பினர்களில் இந்த மாநிலங்கள் 58.68% பங்கு வகிக்கின்றன. இதில் மகாராஷ்டிரா 20.63% உறுப்பினர்களுடன் முதலிடத்திலும், தமிழ்நாடு மாநிலம் 10.83% உறுப்பினர்களுடன் 2-ம் இடத்திலும் உள்ளது.
ஊழியர் வருங்கால வைப்பு நிதி என்பது ஊழியர்களின் வருங்கால வைப்பு நிதி மற்றும் இதர ஒதுக்கீடுகள் சட்டம், 1952-ன் கீழ் உள்ள ஒழுங்கமைக்கப்பட்ட துறை பணியாளர்களுக்கு சமூக பாதுகாப்பு நலன்களை வழங்கும் முதன்மையான அமைப்பாகும்.
நிதி அமைச்சகம்
மேற்பார்வை தொழில்நுட்ப அமைப்புக்கான முன்மொழிவு கோரிக்கையை சர்வதேச நிதி சேவை மையங்கள் ஆணையம் வெளியிட்டது.
இந்தியாவில் உள்ள சர்வதேச நிதி சேவை மையங்களில் நிதி பொருட்கள், நிதி சேவைகள் மற்றும் நிதி அமைப்புகளின் வளர்ச்சி மற்றும் ஒழுங்குமுறைக்காக, குஜராத்தின் காந்திநகரில் உள்ள கிஃப்ட்-ஐஎஃப்எஸ்சி-யில் ஒருங்கிணைந்த நிதித் துறை ஒழுங்குமுறை அமைப்பாக சர்வதேச நிதி சேவை மையங்கள் ஆணையம் நிறுவப்பட்டுள்ளது.
அதிநவீன தகவல் தொழில்நுட்ப தளம் ஒன்றை நிறுவ சர்வதேச நிதி சேவை மையங்கள் ஆணையம் முயல்கிறது. பங்குதாரர்கள் வணிகம் செய்வதை எளிதாக்குவதை ஊக்குவிக்கும் தொழில்நுட்பத்தை பயன்படுத்தக்கூடிய, மேற்பார்வையிடப்படும் நிறுவனங்களுக்கான இணக்கச் செலவைக் குறைக்கக்கூடிய, சர்வதேச நிதி சேவை மையங்கள் ஆணையத்தை ஒரு சிறந்த ஒழுங்குமுறையாளராக நிலைநிறுத்தும் வகையிலான மிகச்சிறந்த மேற்பார்வை தொழில்நுட்பம் கொண்ட அமைப்பாக இது திகழ வேண்டும்.
ஒழுங்குபடுத்தப்படும் நிறுவனங்களுக்கான நிர்வாக, இணக்க, மேற்பார்வை மற்றும் அமலாக்க கட்டமைப்பை உள்ளடக்கும் வகையில் இந்த அமைப்பு இருக்கும். மேலும், இந்தியாவிலும் வெளிநாட்டிலும் உள்ள பிற துறைசார் நிதிக் கட்டுப்பாட்டாளர்களுடன், இயந்திரத் தொடர்பு அல்லது ஒருங்கிணைப்பு மூலம் ஒத்துழைக்கவும் இது உதவும்.
இது தொடர்பாக, மேற்பார்வை தொழில்நுட்ப அமைப்பை வடிவமைக்கவும், உருவாக்கவும், செயல்படுத்தவும், இயக்கவும், பராமரிக்கவும் ஒரு தகவல் தொழில்நுட்ப சேவை வழங்குநரைத் தேர்ந்தெடுக்க சர்வதேச நிதி சேவை மையங்கள் ஆணையம் விரும்புகிறது.
இதற்கான முன்மொழிவுக்கான கோரிக்கையை சர்வதேச நிதி சேவை மையங்கள் ஆணையம் வெளியிட்டுள்ளது. திட்டக் காலம் 72 மாதங்களாக திட்டமிடப்பட்டுள்ளது. திட்டம் தொடங்கிய 12 மாதங்களுக்குள் செயல்படுத்துதல் மற்றும் 60 மாதங்களுக்கான செயல்பாடுகள் மற்றும் பராமரிப்பு ஆகியவை இதில் அடங்கும்.
மேலும் தகவல்களுக்கு https://ifsca.enivida.com மற்றும் https://ifsca.gov.in/home/TenderList ஆகிய இணைய முகவரிகளை பார்க்கவும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1786053
வணிகம் மற்றும் தொழில்துறை அமைச்சகம்
சரக்குகளின் போக்குவரத்து மற்றும் விநியோகம், தொழிலக உற்பத்தி, அத்தியாவசியப் பொருட்களை விநியோகித்தல் ஆகியவற்றை கண்காணிக்க டிபிஐஐடி கட்டுப்பாட்டு அறை அமைப்பு
25.3.2020 முதல் 14.4.2020 வரையிலான முழு ஊரடங்கு காலத்தில் சாதாரண மக்களுக்கு அத்தியாவசியப் பொருட்களை விநியோகித்தல், தொழிலக உற்பத்தி, சரக்குகளின் போக்குவரத்து மற்றும் விநியோகம் ஆகியவற்றை நிகழ் நேரத்தில் கண்காணிக்கவும் இதில் பல்வேறு தரப்பினருக்கு ஏற்படும் சிரமங்களைத் தீர்க்கவும் மத்திய வர்த்தகம் மற்றும் தொழில் அமைச்சகத்தின் கீழ் செயல்படும் தொழில் மேம்பாடு மற்றும் உள்நாட்டு வர்த்தகத் துறையானது  கட்டுப்பாட்டு அறை ஒன்றை அமைத்துள்ளது. உற்பத்தியை மேற்கொண்டு இருக்கும்போது தொடர்புடைய சரக்கு வாகன இயக்குனர், விநியோகஸ்தர், மொத்த வணிகர் அல்லது மின்னணு வர்த்தக நிறுவனர் ஆகியோர் தங்களுக்கு அந்த சரக்கு தொடர்பான போக்குவரத்திலும் விநியோகத்திலும் மற்றும் மூல வளங்களைத் திரட்டுவதிலும் ஏதேனும் கள அளவிலான சிரமங்கள் ஏற்பட்டால், அதனை இந்த துறைக்கு +91 11 23062487 என்ற தொலைபேசி எண்ணில் அல்லது controlroom-dpiit[at]gov[dot]in என்ற மின்னஞ்சல் முகவரி மூலம் தெரிவிக்கலாம்.
தொலைபேசி எண் காலை 8 மணி முதல் மாலை 6 மணி வரை இயங்கும். இந்த விஷயத்தில் தொடர்புடைய பல்வேறு தரப்பினர் தெரிவிக்கும் புகார்கள் சம்பந்தப்பட்ட மாநில அரசுகள், மாவட்ட நிர்வாகம் மற்றும் காவல்துறை அதிகாரிகள் கவனத்துக்கும் ஏனைய தொடர்புடைய ஏஜன்சிகளின் கவனத்துக்கும் டிபிஐஐடி கொண்டு செல்லும்.
பாதுகாப்பு அமைச்சகம்
ராணுவ கண்காட்சி 2022-க்கான தூதர்கள் வட்டமேசைக்கு பாதுகாப்பு அமைச்சர் திரு ராஜ்நாத் சிங் தலைமை வகித்தார்
நட்பு நாடுகள் மற்றும் உலகெங்கிலும் உள்ள பாதுகாப்பு தளவாட உற்பத்தி தொழில்களை சென்றடைவதற்கான முக்கிய முயற்சியாக, 2021 அக்டோபர் 25 அன்று புது தில்லியில் நடைபெற்ற ராணுவ கண்காட்சி 2022-க்கான தூதர்களின் வட்ட மேசைக்கு பாதுகாப்பு அமைச்சர் திரு ராஜ்நாத் சிங் தலைமை தாங்கினார்.
2022 மார்ச் 10-13 வரை குஜராத்தின் காந்திநகரில் நடைபெறும் ராணுவ கண்காட்சி 2022-ன் திட்டமிடல், ஏற்பாடுகள் மற்றும் பிற விவரங்களைப் பற்றி வெளிநாட்டுத் தூதர்களிடம் கூட்டத்தின் போது தெரிவிக்கப்பட்டது.
இந்திய பாதுகாப்புத் துறை மீதுள்ள உலகளாவிய ஆர்வத்தை பிரதிபலிக்கும் வகையில், தூதர்கள், அதிகாரிகள் மற்றும் பாதுகாப்புத் துறை தலைவர்கள் உட்பட 200-க்கும் மேற்பட்ட பிரதிநிதிகள் வட்ட மேசையில் கலந்து கொண்டனர். ராணுவ தளபதி ஜெனரல் பிபின் ராவத், விமானப்படைத் தளபதி ஏர் சீஃப் மார்ஷல் விஆர் சவுத்ரி, செயலாளர்  திரு ராஜ் குமார், பாதுகாப்பு அமைச்சகம் மற்றும் குஜராத் அரசின் மூத்த அதிகாரிகளும் கலந்து கொண்டனர்.
ஆசியாவின் மிகப்பெரிய பாதுகாப்பு கண்காட்சியான டிஃப் எக்ஸ்போ 2022-ல் கலந்துகொள்ள வெளிநாட்டு பிரதிநிதிகளுக்கு அழைப்பு விடுத்த திரு ராஜ்நாத் சிங், அனைவரின் நலனுக்காகவும், கூட்டுறவு உணர்வோடு பரஸ்பரம் ஆதாயம் அளிக்கும் அடிப்படையில் வர்த்தகத்தை நடத்த இந்தியா தயாராக உள்ளது என்றார். அனைத்து சமீபத்திய தொழில்நுட்பங்களையும் ஒரே கூரையின் கீழ் கொண்டு வரும் ராணுவ கண்காட்சி, விண்வெளி மற்றும் பாதுகாப்பு துறையினருக்கு எண்ணற்ற வாய்ப்புகளை வழங்கும் என்று அவர் நம்பிக்கை தெரிவித்தார்.
"பாதுகாப்பு உற்பத்தி துறையில் வளர்ச்சியின் தூணாக உள்ள இந்தியா, டிஃப் எக்ஸ்போ 2022-ல் தனது திறனை வெளிப்படுத்தும். நமது மாண்புமிகு பிரதமர் திரு நரேந்திர மோடியின் தொலைநோக்குப் பார்வையைப் பின்பற்றி, வெற்றிகரமான புதிய முயற்சிகள் மற்றும் சர்வதேச கூட்டுகளுக்கான விதைகளை கண்காட்சி விதைக்கும் என்று நான் நம்புகிறேன்,” என்று கூறிய திரு ராஜ்நாத் சிங், பாதுகாப்பு தளவாடங்கள் துறையில் தனது திறனை மேம்படுத்தி, முதலீடுகளை அதிகரித்து நட்பு நாடுகளின் தேவைகளை பூர்த்தி செய்யவும் இந்தியா தயாராக உள்ளது என்றார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1766285
(Visitor Counter : 484
நிதி அமைச்சகம்
தொழிலாளர் சட்டங்களின் கட்டுப்பாடுகளை எளிமைப்படுத்துதல்
மத்திய நிதி மற்றும் பெரு நிறுவன விவகாரங்கள் துறை அமைச்சர் திருமதி. நிர்மலா சீதாராமன் நாடாளுமன்றத்தில் 2018-19 ஆண்டுக்கான பொருளாதார ஆய்வறிக்கையை இன்று சமர்ப்பித்தார்.
தொழிலாளர் சட்டங்களின் கட்டுப்பாடுகளை எளிமைப்படுத்துவதால், வேலைவாய்ப்பு பெருகும். 2007 முதல் 2014 வரை, மாநிலங்கள் தொழிலாளர் சட்டங்களில் முக்கிய திருத்தங்கள் எதுவும் கொண்டுவரவில்லை என்று அறிக்கை கூறுகிறது. 2014ல் இந்த சட்டத்தில், ராஜஸ்தான் முக்கிய மாற்றங்களைக் கொண்டுவந்தது. அதன் பிறகு, பிற மாநிலங்களும் ராஜஸ்தானை பின்தொடர்ந்தன. தொழிற்சாலைகளில் தொழிலாளர், மூலதனம் மற்றும் உற்பத்தி குறியீடுகளை ஒப்பிடுகையில், எளிமையாக்கப்பட்ட சட்டமானது தொழிற்சாலைகளின் வளர்ச்சி, வேலைவாய்ப்புக்கான சுற்றுச்சூழலை உருவாக்கி உள்ளது என்பதை தெளிவாக பிரதிபலிக்கிறது. மாற்றம் கொண்டுவர மறுக்கும் சில மாநிலங்கள், வேலைவாய்ப்புகளை உருவாக்குவதிலும், தேவையான முதலீட்டை ஈர்ப்பதிலும் பாதிப்புகளை எதிர்கொள்கின்றன.
தொழிலாளர் சட்டங்களில் கட்டுப்பாடுகளில் தளர்வை கொண்டுவர மறுக்கும் மாநிலங்களை விட, கட்டுப்பாடுகளை எளிமைப்படுத்திய மாநிலங்களின் உற்பத்தி சதவீதம் 25.4 அதிகமாக உள்ளது.
புவி அறிவியல் அமைச்சகம்
தென்மேற்கு பருவமழை குறித்து மத்திய அமைச்சர் டாக்டர் ஜித்தேந்திர சிங் ஆய்வு : இந்திய வானிலைத்துறைக்கு கூடுதல் ரேடார்கள்
இந்திய வானிலைத்துறையின் தலைமையகத்துக்கு சென்ற மத்திய அமைச்சர் டாக்டர் ஜித்தேந்திர சிங் தென்மேற்கு பருவமழையின் போக்கு குறித்து ஆய்வு நடத்தினார்.
புவி அறிவியல் துறை இணையமைச்சர்  டாக்டர் ஜித்தேந்திர சிங், இந்திய வானிலைத் துறையின் தலைமையகத்தில் உள்ள மவுசம்  பவனுக்கு சென்றார்.
அங்கு ஒரு மணி நேரம் இருந்த டாக்டர் ஜித்தேந்திர சிங், தென்மேற்கு பருவமழையின் போக்குகள் குறித்து ஆய்வு செய்தார். செயற்கைகோள் மற்றும் ரேடார் பிரிவுகளுக்கு சென்ற டாக்டர் ஜித்தேந்திர சிங், நிகழ்நேர அடிப்படையில் வானிலை தகவல்களை பெறும் நடைமுறைகள் குறித்து ஆலோசித்தார்.
இந்திய வானிலைத் துறைக்கு தற்போது நாடு முழுவதும் 27 ரேடார்கள் உள்ளன எனவும், வரும் ஆண்டுகளில் இந்த எண்ணிக்கை 50 ஆக உயரும் என்றும் டாக்டர் ஜித்தேந்திர சிங்கிடம் அதிகாரிகள் கூறினர்.
இந்த ஆண்டு ஜூன் மாதத்தில், மழை இயல்பை விட 10 சதவீதம் அதிகமாக இருந்ததாகவும், ஜூலை மாதத்தில் தற்போது வரை 26 சதவீதம் குறைவாக உள்ளதாகவும், அமைச்சரிடம் இந்திய வானிலை துறை தலைமை இயக்குனர் டாக்டர் மிருத்யுஞ்ச மொஹாபத்ரா தெரிவித்தார்.
விவசாயிகளின் நன்மைக்காக, வேளாண்துறை அமைச்சகத்தின் எம்கிசான் இணையதளத்தை பயன்படுத்தி, நாடு முழுவதும் உள்ள விவசாயிகளுக்கு வாரம் இரு முறை 42 மில்லியனுக்கு மேற்பட்ட குறுந்தகவல்கள் தற்போது அனுப்பப்படுகின்றன. அதிநவீன மின்னல் முன்னறிவிப்பு கருவிகளை வைத்துள்ள உலகின் 5 நாடுகளில் இந்தியாவும் ஒன்று என டாக்டர் மொஹாபத்ரா கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1736597
-----
(Visitor Counter : 217
விண்வெளித்துறை
விண்வெளியை அமைதி நோக்கங்களுக்காகப் பயன்படுத்துவது மற்றும் ஆய்வு செய்வதில் ஒத்துழைப்பதற்கு இந்தியா – பஹ்ரைன் இடையேயான புரிந்துணர்வு ஒப்பந்தத்திற்கு அமைச்சரவை ஒப்புதல்
பிரதமர் திரு. நரேந்திர மோடி தலைமையில் நடைபெற்ற அமைச்சரவைக் கூட்டத்தில், விண்வெளியை அமைதி நோக்கங்களுக்காகப் பயன்படுத்துவது மற்றும் ஆய்வு செய்வதில் ஒத்துழைப்பதற்கு இந்தியா – பஹ்ரைன் இடையேயான புரிந்துணர்வு ஒப்பந்தம் குறித்து எடுத்துரைக்கப்பட்டது.
பெங்களூருவில் 11.03.2019-அன்று இந்தியாவும், 28.03.2010 அன்று மனாமாவில் பஹ்ரைனும் இந்த ஒப்பந்தத்தில் கையெழுத்திட்டன.
விவரங்கள்
விண்வெளி அறிவியல், தொழில்நுட்பம், புவியின் தொலையுணர்வு உள்ளிட்ட பயன்பாடுகள்; செயற்கைக்கோள் அடிப்படையில் கடற்பாதையை அறிதல்; விண்வெளி அறிவியல் மற்றும் கோள்கள் கண்டறிதல்; விண்கலம், விண்வெளி மற்றும் நிலம் சார்ந்த செயல்பாடுகள்; விண்வெளி தொழில்நுட்பப் பயன்பாடு போன்ற முக்கிய நலன் சார்ந்த துறைகளில் ஒத்துழைக்க இந்தப் புரிந்துணர்வு ஒப்பந்தம் வகை செய்கிறது.
இந்தியாவின் விண்வெளித்துறை / இஸ்ரோ, பஹ்ரைனின் தேசிய விண்வெளி அறிவியல் முகமை ஆகியவற்றின் உறுப்பினர்களைக் கொண்டு கூட்டுப் பணிக்குழு அமைக்க இது வகை செய்கிறது. இந்தக் குழு குறிப்பிட்ட காலத்தில் ஒப்பந்தத்தை செயல்படுத்துவதற்கான செயல்திட்டத்தை வகுக்கும்.
ரெயில்வே அமைச்சகம்
பிரத்யேக சரக்கு வழித்தட இந்திய கார்பரேஷன் நிறுவனத்தின்  முன்னேற்றம் குறித்து ரயில்வே அமைச்சர் திரு. பியூஷ் கோயல் ஆய்வு
பிரத்யேக சரக்கு வழித்தட இந்திய கார்பரேஷன் நிறுவனத்தின் முன்னேற்றங்கள் குறித்து ரயில்வே அமைச்சர் திரு.பியூஷ் கோயல் இன்று ஆய்வு மேற்கொண்டார். இதில் DFCCIL உயர் அதிகாரிகள் மற்றும் ஒப்பந்த நிறுவனங்கள் கலந்து கொண்டன.
பிரத்யேக சரக்கு வழித்தட திட்டத்தின் நிலவரம் குறித்து, இந்த கூட்டத்தில் மூத்த அதிகாரிகள் விளக்கினர்.
1504 கி.மீ தூரத்துக்கு அமைக்கப்படும் மேற்கு பகுதி சரக்கு வழித்தடம், 1856 கி.மீ தூரத்துக்கு மேற்கொள்ளப்படும் கிழக்கு பகுதி சரக்கு வழித்தட பணிகளை விரைந்து முடிக்க அனைத்து நடவடிக்கைகளும் மேற்கொள்ளும்படி DFCCIL நிர்வாக குழு மற்றும் ஒப்பந்தக்காரர்களுக்கு அமைச்சர் திரு.பியூஷ் கோயல் உத்தரவிட்டார். இந்த ஆய்வு கூட்டத்தில், ஒவ்வொரு தனிப்பகுதியின் முன்னேற்றம் குறித்து விரிவாக ஆலோசிக்கப்பட்டன. அனைத்து தடைகளையும் நீக்கி, முன்னேற்ற பணிகள் சமூகமாக நடைபெறுவதற்கான அறிவுறுத்தல்கள் வழங்கப்பட்டன.
திட்ட பணிகளை விரைவுபடுத்த, கீழ்கண்ட சில நடவடிக்கைகளை அமைச்சர் பரிந்துரைத்தார்:-
1) ஒப்பந்தகாரர்கள், பொருட்கள் சப்ளை செய்வோர் ஆகியோருடன் வாரந்திர கூட்டம் நடத்த வேண்டும்.
2) இலக்கு காலத்துக்கு முன்பே, திட்ட பணிகளை விரைந்து முடிக்கும் ஒப்பந்தகாரர்களுக்கு சில ஊக்கத் தொகை வழங்குவது குறித்து பரிசீலிக்க வேண்டும்.
3) ஒவ்வொரு கி.மீ தூரத்துக்கும் மேற்கொள்ளப்படும் திட்ட பணிகளை கண்காணிக்கும் வசதியை DFCCIL ஏற்படுத்த வேண்டும். இது ரயில்வே அதிகாரிகள் பார்க்கும் வகையில் இருக்க வேண்டும்.
அனைத்து ஒப்பந்தகாரர்களின் பணிகளையும் தீவிரமாக கண்காணிக்க இந்த கூட்டத்தில் முடிவு செய்யப்பட்டது. மாநிலங்களுடன் ஒருங்கிணைந்து செயல்படுவது உட்பட, அனைத்து பிரச்னைகளையும் தீர்க்க வேண்டும் எனவும் இந்த கூட்டத்தில் வலியறுத்தப்பட்டது. நிலங்கள் கையகப்படுத்துதல் உட்பட அனைத்து சட்ட பிரச்னைகளை தீர்ப்பது தொடர்பாக, சம்பந்தப்பட்ட அனைத்து மாநிலங்களுக்கும் ரயில்வே அமைச்சகம் ஏற்கனவே கடிதம் அனுப்பியுள்ளது.
பிரத்யேக சரக்கு வழித்தடம், மத்திய அரசு மேற்கொள்ளும், ரயில்வேயின் மிகப் பெரிய கட்டமைப்பு திட்டங்கஙளில் ஒன்று. மொத்தம் 3,360 கி.மீ தூரத்துக்கு இது அமைக்கப்படுகிறது. இதன் மொத்த செலவு ரூ.81,459 கோடி.
வணிகம் மற்றும் தொழில்துறை அமைச்சகம்
நேர்மையான முதலீட்டாளர்களிடம் இருந்து நம்பகமான பங்குதாரர்களை பெற இந்தியாவும், ஜப்பானும் எதிர்நோக்கியுள்ளன: திரு பியுஷ் கோயல்
நேர்மையான முதலீட்டாளர்களிடம் இருந்து நம்பகமான பங்குதாரர்களைப் பெற இந்தியாவும், ஜப்பானும் எதிர்நோக்கியுள்ளன என்று வர்த்தகம் மற்றும் தொழில்கள் அமைச்சர் திரு பியுஷ் கோயல் கூறினார். இன்வெஸ்ட் இந்தியாவின் பிரத்யேக முதலீட்டு மன்றம்- ஜப்பான் பதிப்பின் மூன்றாவது கூட்டத்தில் காணொளிக் காட்சி  மூலம் ஜப்பானிய நிறுவனங்களிடையே பேசிய அவர், ஜப்பானும், இந்தியாவும் வர்த்தக மற்றும் தொழில் உறவுகளை விரிவுபடுத்திக் கொள்வது முக்கியம் என்றார். "எந்தச் சவாலையும் நாம் சமாளித்து முன்னேறி வருவோம் என்றும் புவி-அரசியல், முலோபாய பிரச்சினைகள் ஆகியவை வர்த்தகம், பொருளாதாரம் மற்றும் தொழில் ஆகிய எந்த வழியில் வந்தாலும் நாம் வெற்றி பெறுவோம் என்றும் சந்தேகத்துக்கு இடமின்றி நான் நம்புகிறேன். மிக முக்கியமாக, ஜப்பான் ஒரு மிகவும் முக்கியமான மற்றும் நம்பத்தகுந்த தொழில் பங்குதாரராகும்," என்று அவர் கூறினார்.
"கோவிட்-19-இன் பிடியில் இருந்து உலகம் விடுபட்டிருக்கும் வேளையில், வர்த்தகத் தொடர்ச்சிக்கு மட்டுமில்லாமல், உலக முதலீட்டாளர்கள் இந்தியாவை முதலீட்டுக்கு உகந்த மாநிலமாக தொடர்ந்து தேர்ந்தெடுப்பதற்கு சிவப்புக் கம்பளம் விரிக்கவும், யுக்திகளையும் செயல் திட்டங்களையும் இந்தியா வகுத்து வருகிறது," என்று அமைச்சர் கூறினார். தற்போதைய சூழ்நிலையை மிகப்பெரிய வாய்ப்பாக மாற்ற அரசு எடுத்த பெரிய நடவடிக்கைகளில் ஒன்று சமீபத்தில் செய்யப்பட்ட பல்வேறு சீர்திருத்தங்கள் என்று கூறிய அவர், உலக வங்கியின் தொழில் செய்வதற்கு எளிதான நாடுகளின் பட்டியலில் கடந்த ஐந்து வருடங்களில் இந்தியா 65 இடங்கள் முன்னேறி இருப்பது இதைப் பிரதிபலிக்கிறது என்றார். இதற்காக இந்திய அரசும், மாநில அரசுகளும் நிறைய கொள்கைகளை அறிமுகப்படுத்தியிருக்கின்றன.
இந்தியா-ஜப்பானுக்கிடையேயான நெருங்கிய உறவைப் பற்றி பேசிய திரு. கோயல், பொருளாதாரத் துறைகளில் இரு நாடுகளும் பொதுவான விஷயங்களைப் பகிர்ந்து கொள்வதாகத் தெரிவித்தார். இந்தியா மற்றும் ஜப்பானுக்கிடையேயான பொருளாதார உறவுகள் வளர்ச்சிக்கான மிகப்பெரிய சாத்தியங்களை கொண்டிருக்கின்றன என்று அவர் கூறினார். "இந்தியாவின் பெரிய மற்றும் வளர்ந்து வரும் சந்தை உள்ளிட்ட காரணங்களுக்காக இந்தியாவின் மீதான ஜப்பானின் ஆர்வம் வளர்ந்து வருகிறது. அதன் மிகப்பெரிய மக்கள் தொகை மற்றும் வளர்ந்து வரும் நுகர்வோர் எண்ணிக்கை ஜப்பானிய முதலீட்டுகளுக்கான விரும்பத்தகுந்த இடமாக இந்தியாவை ஆக்கியுள்ளது. 1400 ஜப்பானிய நிறுவனங்கள் இந்தியாவுக்குள் செயல்பட இருக்கின்றன. 5000 தொழில் நிறுவனங்கள் நாடு முழுவதும் நல்ல முறையில் நடத்தப்பட்டு 10000 ஜப்பானிய சகோதர சகோதரிகள் நிறைவான மற்றும் உற்பத்தித் திறன் மிக்க வாழ்வை இந்தியாவில் வாழ்கிறார்கள்."
ஜப்பானிய அரசின் பொருளாதாரம், வர்த்தகம் மற்றும் தொழில்கள் அமைச்சர் திரு. ஹிரோஷி கஜியாமா பேசுகையில், இரு நாட்டு உறவை இன்னும் மேம்படுத்த தன்னுடைய நாடு ஆர்வம் கொண்டுள்ளதாக தெரிவித்தார்.
சிறுபான்மையினர் நலன் அமைச்சகம்
உத்தரப் பிரதேசம் லக்னோவில், 24வது கைவினைப் பொருட்கள் கண்காட்சி தொடங்கியது
உத்தரப் பிரதேசம் லக்னோவில் உள்ள அவாத் சில்ப் கிராமத்தில், 24வது கைவினைப் பொருட்கள் கண்காட்சி இன்று முதல் பிப்ரவரி 4ம் தேதி வரை நடக்கிறது.
இது குறித்து பேட்டியளித்த மத்திய சிறுபான்மையினர் விவகாரத்துறை அமைச்சர் திரு முக்தார் அப்பாஸ் நக்வி கூறியதாவது:
இந்த கண்காட்சியை உத்தரப் பிரதேச முதல்வர் திரு யோகி ஆதித்யநாத் நாளை முறைப்படி தொடங்கி வைக்கிறார். இதில் 31 மாநிலங்கள் மற்றும் யூனியன் பிரதேசங்களைச் சேர்ந்த 500 கலைஞர்கள் தங்கள் தயாரிப்பு பொருட்களை காட்சிக்கு வைக்கின்றனர்.
இங்கு விற்கப்படும் பொருட்களை http://hunarhaat.org என்ற இணையளம் மூலமாக மக்கள் வாங்க முடியும்.
இவ்வாறு அமைச்சர் திரு முக்தர் அப்பாஸ் நக்வி தெரிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1691203
தொலைதொடர்பு மற்றும் தகவல் தொழில்நுட்ப அமைச்சகம்
மொத்தம் 1.5 லட்சம் தபால் நிலையங்கள் இல்லந்தோறும் மூவர்ண கொடி இயக்கத்தை நாட்டிலுள்ள ஒவ்வொரு குடிமகனிடமும் எடுத்துச் செல்கிறது
மொத்தம் 1.5 லட்சம் தபால் நிலையங்கள் இல்லந்தோறும் மூவர்ண கொடி இயக்கத்தை நாட்டிலுள்ள ஒவ்வொரு குடிமகனிடமும் எடுத்துச் செல்கிறது. குறுகிய காலமான 10 நாட்களுக்குள் தபால் நிலையங்கள் மூலமும், இணையதளம் வாயிலாகவும் ஒரு கோடிக்கும் மேற்பட்ட தேசிய கொடியை இந்தியா போஸ்ட் குடிமக்களுக்கு விற்பனை செய்துள்ளது.
ஒரு கொடியை மிகக்குறைந்த விலையான ரூ.25-க்கு விற்பனை செய்து வருகிறது. இணையதள விற்பனை மூலம் நாட்டிலுள்ள எந்தவொரு முகவரிக்கும் இக்கொடியை சேவைக் கட்டணம் இல்லாமல் கொண்டு சேர்க்கிறது. 4 லட்சத்து 20 ஆயிரம் தபால் ஊழியர்கள் நாடு முழுவதும் நகரங்கள், சிறிய நகரங்கள், கிராமங்கள், எல்லைப்பகுதி, இடதுசாரி தீவிரவாதம் மிகுந்த மாவட்டங்கள், மலைப்பகுதிகள் மற்றும் பழங்குடியின பகுதிகளில் இல்லந்தோறும் மூவர்ண கொடி உணர்வை உற்சாகத்துடன் எடுத்துச் சென்றுள்ளனர்.
தேசிய கொடி விற்பனை தபால் நிலையங்களில் ஆகஸ்ட் 15, 2022 வரை நடைபெறும். குடிமக்கள் தேசிய கொடியுடன் சுயபடம் எடுத்து www.harghartiranga.com என்ற இணையதளத்தில் பதிவேற்றம் செய்யலாம்.
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1850885
PIB Headquarters
சென்னை விமான நிலையத்தில் ரூ.91.5 லட்சம் மதிப்புள்ள 2.3 கிலோ தங்கம் பறிமுதல், இருவர் கைது
விமானத்தில் தங்கம் கடத்தி வருவதாகக் கிடைத்த ரகசிய தகவலின் அடிப்படையில், வியாழக்கிழமை மலேஷியாவிலிருந்து வந்த புளியந்தோப்பைச் சேர்ந்த ஃபர்ஜானா அபுபக்கர் சித்திக், , துபாயிலிருந்து வந்த ராமநாதபுரத்தைச் சேர்ந்த சதக்கத்துல்லா  ஆகியோரை சுங்கத்துறை அதிகாரிகள் விமான நிலைய வாயிலில் இடைமறித்து சோதனையிட்டனர்.
இதில் ஃபர்ஜானா தனது உள்ளாடைகளுக்குள் மறைத்து எடுத்துவரப்பட்ட ஆறு பண்டல் தங்கமும், சதக்கத்துல்லா ஆசனவாயில் மறைத்து எடுத்து வந்த மூன்று பண்டல் தங்கமும் கண்டுபிடிக்கப்பட்டது. இதுதவிர அவர், தனது கால்சட்டைப் பையில் மறைத்து எடுத்துவந்த 40 கிராம் தங்கத்தையும் அதிகாரிகள் கண்டுபிடித்தனர். இவர்கள் இருவரையும் கைது செய்த சுங்கத்துறை அதிகாரிகள் மொத்தம் 967 கிராம் எடை கொண்ட ரூ.38.37 லட்சம் மதிப்புள்ள தங்கத்தை அவர்களிடமிருந்து பறிமுதல் செய்தனர்.
முன்னதாக புதன்கிழமை, துபாயிலிருந்து வந்த ராமநாதபுரத்தைச் சேர்ந்த முகமது சர்ஜுன், ஆதில் ஹாசிம் அப்துல் நாசிர், அன்பழகன் கருப்பையா, ஷாகுல் ஹமீது சக்ரியா ஆகிய நான்கு பேரைச் சந்தேகத்தின் பேரில் சோதனையிட்டதில் அவர்கள் தங்களது ஆசனவாய்க்குள் மறைத்து தங்கத்தைக் கடத்தி வந்தது தெரிந்தது. அவர்களிடமிருந்து 1,343 கிராம் எடை கொண்ட ரூ.53 லட்சம் மதிப்புள்ள தங்கம் பறிமுதல் செய்யப்பட்டது. இதுகுறித்து மேலும் விசாரணை நடைபெற்று வருவதாக சென்னை அண்ணா சர்வதேச விமான நிலையத்தின் சுங்கத்துறை ஆணையர் வெளியிட்டுள்ள செய்திக்குறிப்பில் தெரிவிக்கப்பட்டுள்ளது.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
அம்ருத் திட்டத்தின் கீழ் பின்பற்றப்படும் முறை
குடிநீர் வழங்கல் மற்றும் துப்புரவுப் பணிகள் மாநில விவகாரம். இருப்பினும், நகர்ப்புறங்களில் குடிநீர் வசதிகள் மற்றும் கழிவுநீரகற்று உள்கட்டமைப்பு போன்ற அடிப்படை சேவைகளுக்கான உள்கட்டமைப்பை வழங்குவதில் மாநிலங்கள் மற்றும் நகர்ப்புற உள்ளாட்சி அமைப்புகளின்  முயற்சிகளுக்கு மத்திய அரசு துணைபுரிகிறது. நகர்ப்புறங்களில் குடிநீர் விநியோகம் மற்றும் சுகாதாரத்தின் சவால்களை அகற்றுவதற்காக, அம்ருத் இயக்கத்தின் பரந்த கட்டமைப்பிற்குள் திட்டங்களைத் தேர்ந்தெடுக்கவும், விளக்கவும், முன்மொழியவும், வீட்டுவசதி மற்றும் நகர்ப்புற விவகாரங்கள் அமைச்சகத்தின்  தலைமைக் குழுவின் ஒப்புதலுக்குப் பிறகு செயல்படுத்தவும் மாநிலங்கள் / யூனியன் பிரதேசங்களுக்கு அம்ருத் இயக்கம் சுதந்திரத்தை வழங்குகிறது
திட்டங்களின் முன்னேற்றத்தைக் கண்காணிக்க ஒரு பிரத்யேக அம்ருத் போர்ட்டல் உள்ளது. மாநில / யூனியன் பிரதேசம்  போர்ட்டலில் உள்ள தரவை தவறாமல் புதுப்பிக்க வேண்டும். மாநிலங்கள்/ யூனியன் பிரதேசங்கள் மற்றும் அதன் நகரங்களுக்கு பிரச்சினைகளைத் தீர்ப்பதற்கும், திட்டங்களை சரியான நேரத்தில் முடிப்பதற்கான தடைகளை நீக்குவதற்கும் மிஷன் இயக்குநரகம் அவ்வப்போது கைகோர்க்கும் ஆதரவை வழங்குகிறது. இந்த இயக்கத்தை விரைவாக செயல்படுத்துவதற்காக, மாநிலங்கள் / யூனியன் பிரதேசங்கள் மற்றும் அவற்றின் நகர்ப்புற உள்ளாட்சி அமைப்புகளுடன்  அமைச்சகம் அவ்வப்போது வீடியோ மாநாடுகள், வெபினார்கள், பட்டறைகள் போன்றவற்றின் மூலம் முன்னேற்றம் ஆய்வு செய்யப்பட்டு கண்காணிக்கப்படுகிறது. மேலும், மாநிலங்கள் மற்றும் யூனியன் பிரதேசங்களில் மேற்கொள்ளப்படும் பணிகளை மதிப்பிடுவதற்கும் கண்காணிப்பதற்கும் பிரத்யேக மறுஆய்வு மற்றும் கண்காணிப்பு முகமைகள்  இந்த இயக்கத்தில் அமைக்கப்பட்டுள்ளன. எனவே, திட்டமிடப்பட்ட வெளியீடுகளை அடைவது சிறந்த சேவை வழங்கலுக்கும் குடிமக்களின் வாழ்க்கையை எளிதாக்குவதற்கும் வழிவகுக்கும்.
தூய்மை இந்தியா இயக்கம்-நகர்ப்புற மற்றும் ஸ்மார்ட் சிட்டி இயக்கங்கள் அம்ருத் இயக்கத்துடன் நகர அளவில் ஒருங்கிணைக்கப்பட்டுள்ளன.
இத்தகவலை மத்திய வீட்டுவசதி மற்றும் நகர்ப்புற விவகாரங்கள் துறை இணையமைச்சர் கவுஷல் கிஷோர் மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.
----
ANU/PKV/KPG
(Visitor Counter : 65
சுகாதாரம் மற்றும் குடும்ப நலத்துறை அமைச்சகம்
தேசிய மருத்துவ ஆணைய மசோதா, 2019-ல் திருத்தங்கள் / மாற்றங்களுக்கு அமைச்சரவை ஒப்புதல்
பிரதமர் திரு.நரேந்திர மோடி தலைமையிலான மத்திய அமைச்சரவைக்கு தேசிய மருத்துவ ஆணைய மசோதா 2019-ல் திருத்தங்கள் மற்றும் மாற்றங்கள் குறித்து விரிவாக தெரிவிக்கப்பட்டது. இந்த மசோதாவின் அசல் பதிப்புக்கு கடந்த 2019 ஜூலை மாதம் 17-ந் தேதி அமைச்சரவை ஒப்புதல் அளித்திருந்தது. அதிகாரப்பூர்வ திருத்தங்களுடன் இந்த மசோதா நாடாளுமன்றத்தின் இரு அவைகளிலும் கடந்த ஜூலை 29 மற்றும் ஆகஸ்ட் 1, 2019 ஆகிய தேதிகளில் நிறைவேறியது.
நாடாளுமன்றத்தில் நிறைவேறிய தேசிய மருத்துவ ஆணைய மசோதா 2019-ல் ஜூலை 17, 2019 அன்று அமைச்சரவை ஒப்புதல் அளித்த பதிவில் பின்வரும் மாற்றங்கள் மேற்கொள்ளப்பட்டு அவை அமைச்சரவைக்கு தெரிவிக்கப்பட்டது:-
- உட்கூறு 4   – 14 உறுப்பினர்களுக்கு பதிலாக 22 பகுதி நேர உறுப்பினர்கள்.
- உட்கூறு 4   – 6 உறுப்பினர்களுக்கு பதிலாக 10 உறுப்பினர்கள்.
- உட்கூறு 4   – 5 உறுப்பினர்களுக்கு பதிலாக 9 உறுப்பினர்கள்.
- உட்கூறு 37  –“படிப்பித்தல் நோக்கத்திற்காகவும்” இறுதியில் சேர்ப்பு.
நிதி அமைச்சகம்
உள்நாட்டு கொள்கலன் பணிமனைகள்/ கொள்கலன் சரக்கு நிலையங்கள்/ விமான சரக்கு நிலையங்களை மூடுவதற்கான சீரிய வழிமுறைகள் அறிவிப்பு
நாடு முழுவதும் உள்ள உள்நாட்டு கொள்கலன் பணிமனைகள் மற்றும் கொள்கலன் சரக்கு நிலையங்களின் பொறுப்பாளர்களுக்கு நிவாரணம் அளிக்கும் வகையில் இதுபோன்ற வசதிகளை அதிகபட்சம் நான்கு மாத காலத்திற்குள் மூடுவதற்கான சீரிய வழிமுறைகளை மத்திய மறைமுக வரிகள் மற்றும் சுங்க வாரியம் அறிவித்துள்ளது. இதற்கு முன் இந்தக் காலக் கெடு நிர்ணயிக்கப்படவில்லை.
ஏற்றுமதி மற்றும் இறக்குமதி செய்யப்படும் சரக்குகளைப் பாதுகாத்து வருவதால், ஏற்றுமதி, இறக்குமதி வர்த்தகத்தில் உள்நாட்டு கொள்கலன் பணிமனைகள் மற்றும் கொள்கலன் சரக்கு நிலையங்கள் மிக முக்கிய பங்கு வகிக்கின்றன. இது போன்ற வசதிகள், சுங்கச் சட்டம் 1962 இன் கீழ் அறிவிக்கப்பட்டு, சுங்க அதிகாரிகளால் நிர்வகிக்கப்படுகின்றன. எனினும், அவ்வப்போது இந்த வசதிகளை மூடுவதற்கு அதன் பொறுப்பாளர் விருப்பம் தெரிவிப்பதுண்டு. இதுபோன்ற நிலையில், நீக்கப்படாத, பறிமுதல் செய்யப்பட்ட ஏற்றுமதி/இறக்குமதி சரக்குகளை அகற்றுவது அவசியமாகிறது. இந்த நடைமுறைகளை மேற்கொள்வதற்கு நீண்ட காலம் தேவைப்படுவதால் பொறுப்பாளர்கள் இன்னல்களுக்கு உள்ளாவதாக மத்திய மறைமுக வரிகள் மற்றும் சுங்க வாரியம் குறிப்பிட்டது.
16.8.2021 தேதியிட்டு சுங்க துறையால் வெளியிடப்பட்ட புதிய அறிக்கையின்படி, சம்பந்தப்பட்ட பொறுப்பாளர், அதிகார வரம்பிற்குட்பட்ட முதன்மை ஆணையர்/ சுங்க ஆணையரிடம் உள்நாட்டு கொள்கலன் பணிமனைகள்/ கொள்கலன் சரக்கு நிலையங்களின் இயக்கத்தை நிறுத்துவதற்கான விண்ணப்பத்தை வழங்கலாம். சுங்கத் துறையின் துணை/ உதவி ஆணையாளர் அளவில் உள்ள ஓர் நோடல் அதிகாரி அந்த பணிமனை/நிலையத்தில் இருக்கும் சரக்குகளை உரிய நேரத்திற்குள் அகற்றும் பணியில் ஆதரவளிப்பார்.
இந்தப் புதிய நடைமுறை, தேவையற்ற செலவு மற்றும் நேர விரயம் தவிர்க்கப்படுவதை உறுதி செய்யும். மேலும், பூர்த்தி செய்யப்பட்ட விண்ணப்பம் பெறப்பட்ட தேதி முதல் அதிகபட்சம் நான்கு மாதத்திற்குள் வசதிகளை மூடுவதற்கான பணி நிறைவடையும். இது, மத்திய மறைமுக வரிகள் மற்றும் சுங்க வாரியத்தின் மற்றொரு குறிப்பிடத்தக்க வர்த்தக முன்முயற்சியாகும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1746589
(Visitor Counter : 197